Euroopan parlamentin päätöslauselma Euroopan parlamentin, komission ja neuvoston tulkkausmenoja koskevasta Euroopan tilintarkastustuomioistuimen erityiskertomuksesta nro 5/2005 (2006/2001(INI))



Virallinen lehti nro 305 E , 14/12/2006 s. 0067 - 0069



P6_TA(2006)0331 Tulkkausmenoja koskeva erityiskertomus Euroopan parlamentin päätöslauselma Euroopan parlamentin, komission ja neuvoston tulkkausmenoja koskevasta Euroopan tilintarkastustuomioistuimen erityiskertomuksesta nro 5/2005 (2006/2001(INI)) Euroopan parlamentti, joka - ottaa huomioon Euroopan parlamentin, komission ja neuvoston tulkkausmenoista annetun Euroopan tilintarkastustuomioistuimen erityiskertomuksen nro 5/2005 sekä toimielinten vastaukset [1], - ottaa huomioon EY:n perustamissopimuksen 248 artiklan 4 kohdan toisen alakohdan, 276 artiklan 3 kohdan ja 280 artiklan 5 kohdan, - ottaa huomioon työjärjestyksen 45 artiklan, - ottaa huomioon talousarvion valvontavaliokunnan mietinnön (A6-0261/2006), Monikielisyys 1. katsoo, että monikielisyys on yksi Euroopan unionin keskeisiä piirteitä, joka korostaa kulttuurista ja kielellistä monimuotoisuutta ja turvaa Euroopan unionin kansalaisten yhdenvertaisen kohtelun; 2. katsoo, että monikielisyys takaa kansalaisten oikeuden viestiä Euroopan unionin toimielinten kanssa unionin kaikilla virallisilla kielillä ja antaa heille siten mahdollisuuden käyttää oikeuttaan demokraattiseen valvontaan; 3. katsoo, että Euroopan unionin toimielinten kielipalvelut helpottavat viestintää ja pitävät siten toimielimet unionin kansalaisten saavutettavissa; 4. ottaa huomioon, että kokonaiskustannukset Euroopan unionin toimielinten kaikista kielipalveluista, käännös- ja tulkkauspalvelut yhteenlaskettuina, vievät vain yhden prosentin unionin kokonaistalousarviosta; 5. ottaa huomioon, että työjärjestyksen mukaan parlamentin jäsenet voivat käyttää puheenvuoroissaan haluamaansa virallista kieltä, josta puhe tulkataan muille kielille; ottaa lisäksi huomioon, että virallisten kielten käytöstä määrätään monikielisyyttä koskevissa käytännesäännöissä, jotka päivitettiin vuonna 2004; 6. katsoo, että monikielisyys ilmentää Euroopan unionin kulttuurista monimuotoisuutta, jota on suojeltava, ja että monikielisyys on niin ollen taattava Euroopan unionin legitiimiyden ja monimuotoisuuden varmistamiseksi, vaikka virallisten kielten määrän kasvu edellyttääkin toimielimiltä käytännön ratkaisuja valmistelutyössä; Kaikkien toimielinten tulkkausjärjestelyt 7. on hyvillään tulkkauksen korkeasta laadusta EU:n toimielimissä; katsoo lisäksi, että tulkkauksen laatua on seurattava jatkuvasti ja korkea laatu on taattava; 8. toteaa, että tulkkauksen kokonaiskustannukset vuonna 2003 olivat 57000000 euroa Euroopan parlamentissa ja 106000000 euroa neuvostossa, komissiossa, talous- ja sosiaalikomiteassa, alueiden komiteassa ja joissakin virastoissa; 9. on kuitenkin hyvin huolissaan siitä, että vuonna 2003 tulkkauspalveluihin kaiken kaikkiaan käytetyistä 163000000 eurosta noin 16 prosenttia (25900000 euroa) kului palveluihin, jotka tuotettiin mutta jäivät käyttämättä, ja päivystysjärjestelyihin; 10. katsoo, että parlamentin, neuvoston ja komission olisi pyrittävä vähentämään "implisiittisiä tai eksplisiittisiä päivystysvelvollisuuksia", sillä näiden järjestelyjen osuus käytettävissä olleiden mutta käyttämättä jääneiden palveluiden kustannuksista oli 18000000 euroa; toteaa, että varatulkkeja olisi oltava saatavilla ad hoc -kokouksiin lyhyellä varoitusajalla; 11. kehottaa hallintoaan, neuvostoa ja komissiota tehostamaan toimielinten välistä yhteistyötä; 12. kehottaa parlamentin ja komission tulkkauspalveluja harjoittamaan tehokkuuden parantamiseksi tulkkivaihtoa ja perustamaan kummankin toimielimen tulkeista koostuvia tulkkausryhmiä sekä hyödyntämään käytettävissä olevat tulkit mahdollisimman hyvin siellä missä heitä tarvitaan ja silloin kun heitä tarvitaan todellisten tarpeiden täyttämiseksi; 13. kehottaa toimielimiä edistämään ja helpottamaan paikallisten tulkkien käyttöä kieliyhdistelmän salliessa ja toteaa, että kansalliset hallintosäännökset eivät saa olla tämän esteenä; toteaa, että tulkkauksen korkea laatu on taattava; 14. pyytää parlamenttia ja komissiota laatimaan ajoissa vuoden 2006 vastuuvapausmenettelyä varten yhteenvedon virkamiestulkkien ja freelance-tulkkien määrän suhteesta kunkin kielen osalta; 15. kehottaa komissiota tehostamaan koordinoidusti muiden toimielinten kanssa yhteistyötään jäsenvaltioiden kanssa tulkkien kouluttamiseksi kussakin jäsenvaltiossa; 16. kehottaa Euroopan unionin toimielimiä neuvottelemaan uudelleen ylimääräisten konferenssitulkkien kanssa tehdyn sopimuksen matkustusjärjestelyistä, palkkioista, toimielinten välisestä yhteistyöstä sekä hallinnollisesta selkiyttämisestä; 17. toteaa, että matkustus- ja majoituskulujen osuus on suuri; kehottaa kokousten järjestäjiä ja tulkkauspalveluja vähentämään matkustus- ja majoituskuluja; kehottaa koordinoimaan, suunnittelemaan ja järjestämään matkustus- ja majoitusjärjestelyt entistä paremmin; Parlamentin tulkkausjärjestelyt 18. edellyttää hallintonsa toimittavan ajoissa varainhoitovuoden 2005 vastuuvapausmietintöä varten ennakkoarvion tulkkauspäivän keskimääräisistä kokonaiskustannuksista ylimääräisten konferenssitulkkien ja vakituisten tulkkien osalta; 19. panee merkille, että tulkkauspäivän kokonaiskustannukset ovat parlamentissa lähes 30 prosenttia suuremmat kuin neuvostossa tai komissiossa; toteaa yhden syyn olevan, että Strasbourgin täysistuntoviikoilla ei voida käyttää lähes lainkaan paikallisia tulkkeja, mikä lisää parlamentin tulkkausmenoja Strasbourgissa 13 prosenttia; 20. panee merkille, että parlamentti kieltäytyi osallistumasta arviointiin kaikkien toimielinten tulkkauspalvelut tuottavan toimielinten välisen yksikön perustamisesta sen jälkeen kun puhemiehistö tuli 4. syyskuuta 2005 siihen tulokseen, että se ei olisi parlamentin etujen mukaista; 21. kehottaa hallintoaan jatkamaan tarkoituksenmukaisten kokousraporttien laatimista (tulkkausryhmän päällikön raportti aktiivisen ja passiivisen tulkkauksen käytöstä poliittisten ryhmien, valiokuntien ja valtuuskuntien kokouksissa) ja raportoimaan havainnoistaan ajoissa vuoden 2005 vastuuvapausmenettelyä varten; 22. kehottaa hallintoaan lisäämään parlamentin jäsenten tietoisuutta tulkkauskustannuksista; pohtii, hyödyntääkö hallinto jäsenten kieliprofiileja parhaalla mahdollisella tavalla; korostaa, että tämä ei saa johtaa siihen, että EU:n viralliset kielet asetettaisiin tärkeysjärjestykseen; 23. muistuttaa, että 19. huhtikuuta 2004 hyväksyttyjen monikielisyyttä koskevien käytännesääntöjen 1 artiklan mukaan resurssien myöntämisessä olisi otettava huomioon käyttäjien todelliset tarpeet; 24. kehottaa hallintoaan tutkimaan, miten parlamentti voisi käyttää neuvoston tulkkauspyyntöön perustuvaa järjestelmää tai Euroopan neuvoston sisäisen laskutuksen järjestelmää tai Unescon kiintiöjärjestelmää; 25. toteaa, että vuonna 2003 se käytti 4000000 euroa tulkkauspalveluihin, jotka olivat käytettävissä mutta jotka jätettiin käyttämättä viime hetkellä tehtyjen pyyntöjen tai peruutusten vuoksi; pyytää kitkemään viime hetken peruutukset ja pyynnöt; kehottaa lisäksi tulkkauspalveluja lisäämään suunnittelu- ja pyyntöjärjestelmänsä joustavuutta; 26. kehottaa parlamentin toimivaltaisia elimiä mukauttamaan valiokunta-, ryhmä- ja täysistuntoviikkojen kokouskalentereita, jotta tarpeet ja käytettävissä olevat resurssit saataisiin paremmin tasapainoon; * * * 27. kehottaa puhemiestä välittämään tämän päätöslauselman neuvostolle, komissiolle ja Euroopan tilintarkastustuomioistuimelle. [1] EUVL C 291, 23.11.2005, s. 1. --------------------------------------------------